ประกาศกรมการขนส่งทางบก เรื่อง มอบอำนาจการอบรมและทดสอบสมรรถภาพของร่างกายคนงานไทยในต่างประเทศที่มีความประสงค์ขอต่ออายุใบอนุญาตขับรถตามระเบียบกรมการขนส่งทางบก ว่าด้วยการศึกษาอบรมและทดสอบผู้ขอรับใบอนุญาตปฏิบัติหน้าที่เป็นผู้ประจำรถ พ.ศ. 2547

ประกาศกรมการขนส่งทางบก
ประกาศกรมการขนส่งทางบก
เรื่อง
มอบอำนาจการอบรมและทดสอบสมรรถภาพของร่างกายคนงานไทยในต่างประเทศ
ที่มีความประสงค์ขอต่ออายุใบอนุญาตขับรถตามระเบียบกรมการขนส่งทางบก
ว่าด้วยการศึกษาอบรมและทดสอบผู้ขอรับใบอนุญาตปฏิบัติหน้าที่เป็นผู้ประจำรถ
พ.ศ. ๒๕๔๗[๑]
 

ด้วยระเบียบกรมการขนส่งทางบกว่าด้วยการศึกษาอบรมและทดสอบผู้ขอรับใบอนุญาตปฏิบัติหน้าที่เป็นผู้ประจำรถ
พ.ศ. ๒๕๔๗ ที่ออกโดยอาศัยอำนาจตามกฎกระทรวง ฉบับที่ ๔๔ (พ.ศ. ๒๕๓๗)
ที่ออกตามบทบัญญัติแห่งพระราชบัญญัติการขนส่งทางบก พ.ศ. ๒๕๒๒
ซึ่งกำหนดให้ผู้ขอต่ออายุใบอนุญาตเป็นผู้ขับรถทุกประเภทและทุกชนิดต้องผ่านการศึกษาอบรมวิชาการขับรถอย่างปลอดภัย
๒ ชั่วโมง
และผ่านการทดสอบสมรรถภาพของร่างกายด้วยการทดสอบปฏิกิริยาและทดสอบสายตาตามหลักสูตรและหลักเกณฑ์ที่ระเบียบกำหนด

ดังนั้น
เพื่อให้คนงานไทยในต่างประเทศที่ขอต่ออายุใบอนุญาตเป็นผู้ขับรถมีความรู้และความสามารถในการขับรถตามระเบียบและหลักเกณฑ์ที่กำหนดเช่นเดียวกับผู้ขอต่ออายุใบอนุญาตขับรถที่อยู่ในประเทศไทยโดยไม่ต้องเดินทางกลับประเทศไทย
จึงอาศัยอำนาจตามความในมาตรา ๖ วรรคสี่ แห่งพระราชบัญญัติการขนส่งทางบก พ.ศ. ๒๕๒๒
อธิบดีกรมการขนส่งทางบกจึงมอบอำนาจให้เจ้าหน้าที่ของสถานเอกอัครราชทูตหรือสถานกงสุลใหญ่
แล้วแต่กรณี
ปฏิบัติหน้าที่ในการอบรมและทดสอบสมรรถภาพของร่างกายตามที่กำหนดในระเบียบกรมการขนส่งทางบก
ว่าด้วยการศึกษาอบรมและทดสอบผู้ขอรับใบอนุญาตปฏิบัติหน้าที่เป็นผู้ประจำรถ พ.ศ.
๒๕๔๗ ให้แก่คนงานไทยในต่างประเทศที่มีความประสงค์ขอต่ออายุใบอนุญาตเป็นผู้ขับรถ

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๑๒
ธันวาคม พ.ศ. ๒๕๕๑
ชัยรัตน์ สงวนชื่อ
อธิบดีกรมการขนส่งทางบก


วัชศักดิ์/ผู้จัดทำ
๔ กุมภาพันธ์ ๒๕๕๒

โชติกานต์/ปรับปรุง
๒๔ สิงหาคม ๒๕๕๘
[๑] ราชกิจจานุเบกษา เล่ม ๑๒๖/ตอนพิเศษ ๑๓ ง/หน้า ๑๑/๒๗ มกราคม ๒๕๕๒